Komparativna studija izbornih sistema
<s>Komparativna Studija Izbornih Sistema (Comparative Study of Electoral Systems – CSES) je zajednički istraživački projekat brojnih nacionalnih izbornih studija širom svijeta.</s><s>Zemlje i politički sistemi koji učestvuju u ovom projektu uključuju isti skup pitanja u svoja nacionalna post-izborna istraživanja javnog mnenja.</s><s>Prikupljenim podacima iz istraživanja javnog mnenja pridruženi su podaci o glasanju, demografski podaci, zatim varijable na nivou izbornih jedinica i političkih sistema (makro-podaci), u zajedničku bazu  koja omogućava komparativnu analizu izbornog ponašanja na više nivoa (tzv. multi-level analizu).</s>

<s>CSES baze podataka su javno dostupne i mogu se koristiti besplatno.</s><s>Projektom upravlja CSES sekretarijat, na bazi saradnje Instituta za društvena istraživanja Univerziteta Mičigen (SAD) i GESIS – Lajbnic Instituta za društvena istraživanja iz Njemačke.</s>

<s>Ciljevi i sadržaj studije</s>

<s>Komparativna Studija Izbornih Sistema (CSES) je projekat koji je pokrenut 1994. godine sa dva osnovna cilja.</s><s>Prvi je promocija međunarodne saradnje među nacionalnim izbornim studijama.</s><s>Drugi cilj je da omogući istraživačima da proučavaju kako varijacije u političkim institucijama, pogotovo izbornim sistemima, utiču na individualne stavove i ponašanje, pogotovo na izbornu izlaznost i glasanje.</s>

<s>CSES baza podataka sadrži podatke, odnosno varijable, na tri nivoa.</s><s>Prvi su takozvane varijable mikro-nivoa, i čine ih odgovori ispitanika na pitanja iz upitnika primenjenih u post-izbornim istraživanjima javnog mnenja u svakoj zemlji koja učestvuje u projektu.</s><s>Drugi nivo su podaci koji se odnose na rezultate izbora u okrviru izbornih jedinica u kojima su ispitanici situirani.</s><s>Treći nivo, tzv. makro varijable, sadrže informacije o političkom kontekstu države, o izbornom sistemu, te agregatne podatke poput ekonomskih indikatora ili indeksa demokratičnosti.</s><s>Ovakva struktura podataka, čini mogućom analizu u multi-level modelima.</s>

<s>CSES Komitet za planiranje (eng. Planning Committee) dizajnira novi tematski modul na svakih pet godina.</s><s>U periodu između objavljivanja kompletnih modula, CSES periodično objavljuje  preliminarne, parcijalne podatke.</s><s>Više informacija o temama i sadržaju svakog modula, moguće je pronaći na zvaničnoj stranici CSES projekta.</s>

<s>Pristup podacima</s>

<s>CSES podaci su dostupni svima i njihovo korišćenje je besplatno.</s><s>Objavljeni podaci su dostupni cjelokupnoj javnosti na isti način, bez bilo kakvih preferencija koje bi podrazumijevale da određene grupe imaju viši nivo pristupa CSES podacima.</s><s>Podaci su dostupni u različitim formatima, uključujući formate koje koriste najpoznatiji programi za statističku obradu podataka kao što su STATA, SPSS, SAS i R. Podaci mogu biti preuzeti sa sajta CSES projekta kao i putem platforme GESIS katalog podataka.</s><s>Dodatno, GESIS-ov ZACAT , sredstvo za online analizu podataka, može biti korišćeno za pregled i analizu CSES podataka.</s>

<s>Organizaciona struktura i finansiranje projekta</s>

<s>CSES Sekretarijat</s>

<s>CSES Sekretarijat je administrativno tijelo CSES projekta, koje radi u tijesnoj saradnji sa nacionalnim izbornim studijama.</s><s>CSES sekretarijat čine zaposleni u GESIS – Lajbnic Institutu za društvena istraživanja iz Njemačke i na Univerzitetu Mičigen iz Sjedinjenih Američkih Država.</s><s>Osnovno zaduženje sekretarijata je stvaranje finalne CSES baze, hermonizujući sve nacionalne studije pojedinačno u zajedničku bazu podataka.</s><s>Na sekretarijatu je takođe i odgovornost za prikupljanje podataka na nivou izbornih okruga i na makro nivou, te dokumentovanje svih prikupljenih podataka i garancija njihovog kvaliteta.</s><s>Dodatno, Sekretarijat radi na održavanju web-stranice projekta, promociji CSES-a, pružanju potrebne podrške korisnicima podataka, te organizovanju konferencija i sastanaka vezanih za CSES projekat.</s>

<s>Komitet za planiranje, saradnici i Plenarni savet CSES projekta</s>

<s>Istraživački program CSES-a, dizajn studije, kao i upitnike za javnomnjenjska istraživanja, dizajnira međunarodni komitet vodećih istraživača iz oblasti političkih nauka, sociologije i metodologije istraživanja.</s><s>To su zaduženja Komiteta za planiranje CSES projekta.</s><s>Na početku svakog novog modula studije, bira se novi sastav Komiteta za planiranje.</s><s>Nominacije za članstvo u ovom Komitetu stižu od korisnika CSES podataka, da bi zatim članstvo u Komitetu za planiranje bilo potvrđeno i odobreno na sastanku Plenarnog saveta CSES-a.</s><s>Plenarni savet čine saradnici, predstavnici svih nacionalnih izbornih studija koje su dio CSES-a.</s><s>Ideje za novi modul mogu biti predložene od strane bilo koga.</s>

<s>Više informacija o trenutnom sastavu i radu Komiteta za planiranje, njegovim potkomitetima, kao i o ranijim sastavima i aktivnostima ovog tijela, moguće je pronaći na sajtu CSES projekta.</s><s>Spisak saradnika projekta, predstavnika nacionalnih izbornih studija koje su dio CSES-a takođe je moguće pronaći na zvaničnoj stranici.</s>

<s>Finansiranje i podrška projektu</s>

<s>Rad CSES sekretarijata je finansiran od strane američke Nacionalne fondacije za nauku, GESIS - Lajbnic Instituta za društvena istraživanja i Centra za političke studije Unvierziteta Mičigen iz SAD-a.</s><s>CSES projekat podržavaju nacionalne izborne studije finansirajući i realizujući post-izborna istraživanja u svojim zemljama, kao i brojne druge organizacije koje finansiraju prikupljanje podataka, te konferencije i sastanke različitih tijela CSES-a.</s>

<s>Klingeman nagrada</s>

<s>Svake godine, CSES dodjeljuje GESIS Klingeman nagradu za najbolji CSES doprinos (članak, knjigu, disertaciju ili drugu vrstu akademskog doprinosa u najširem smislu).</s><s>Pokrovitelj nagrade je GESIS - Lajbnic Institut za društvena istraživanja, a ona nosi ime u čast Prof. Dr Hans Dieter Klingemana, jednog od osnivača CSES-a i međunarodno priznatog istraživača u oblasti političkih nauka koji je dao ogroman doprinos uporednom proučavanju izbornog ponašanja.</s><s>Radovi predloženi za ovu nagradu moraju koristiti CSES podatke i moraju biti objavljeni u kalendarskoj godini prije dodjele nagrade, bilo u štampanom ili elektronskom izdanju.</s>

<s>Dodatni izvori</s>

<s>Više informacija o Komparativnoj Studiji izbornih Sistema (CSES) moguće je pronaći na CSES web sajtu.</s><s>CSES je takođe aktivno prisutan na društvenim mrežama i to na Tviteru (@csestweets) i na Fejsbuku.</s><s>U sklopu projekta postoji i blog koji pruža uvid u rad CSES-a, rad naučnika povezanih sa projektom i rad šire zajednice korisnika.</s><s>Na CSES Blogu je moguće pronaći istraživanja koja koriste CSES podatke, predstavljanje saradnika, predstavnika nacionalnih izbornih studija iz cijelog svijeta, te novosti o prikupljanju podataka na terenu kao i nove informacije o samom projektu i uopšteno o komparativnim studijama u oblasti političkih nauka.</s>

<s>CSES Bibliografija</s>

<s>CSES Bibliografija  sadrži popis akademskih publikacija i prezentacija koje koriste CSES podatke.</s>

<s>Spoljašnje veze</s>

<s>Komparativna Studija Izbornih Sistema
 CSES u GESIS-u
 CSES Blog</s>

<s>Politika
Izborni sistemi</s>

